
Kriminalinės žvalgybos parlamentinės kontrolės komisija nustatė, kad 2013 m. sankcionuoti kriminalinės žvalgybos veiksmai buvo vykdomi 6139 asmenų atžvilgiu.

Seimo Kriminalinės žvalgybos parlamentinės kontrolės komisija 2014 m. kovo 26 d. posėdyje išanalizavo duomenis apie 2013 metais sankcionuotus kriminalinės žvalgybos veiksmus ir kriminalinės žvalgybos subjektų  vykdytų kriminalinės žvalgybos tyrimų rezultatus.
Komisija, vykdydama parlamentinę kriminalinės žvalgybos kontrolę, nustatė: Kriminalinės žvalgybos įstatyme numatyti sankcionuoti kriminalinės žvalgybos veiksmai pernai buvo vykdomi 6139 asmenų atžvilgiu (kriminalinės žvalgybos veiksmų sąvoka apima telefoninių pokalbių turinio kontrolę, slaptą vaizdo ir garso kontrolę, slaptą patekimą į asmens būstą, tarnybines ir kitas patalpas bei jų apžiūrą ir kitas priemones). Visų minėtų asmenų atžvilgiu vykdytus kriminalinės žvalgybos veiksmus sankcionavo apygardų teismai, remdamiesi Kriminalinės žvalgybos įstatymo 10 straipsniu (išskyrus šio straipsnio 12 ir 14 dalis) bei 11 straipsniu. Didžiąją dalį sankcionuotų veiksmų sudaro techninių priemonių panaudojimo specialiąja tvarka kontrolė. Daugiausia sankcionuotų veiksmų atliko didžiausias kriminalinės žvalgybos subjektas – Policijos departamentas.
Pažymėtina, 2013 m. kriminalinės žvalgybos subjektų atliekamų veiksmų skaičius lyginant su 2012 m. nežymiai auga. 
Nagrinėjant pateiktą informaciją, ypatingas Komisijos dėmesys skirtas dėl galimo piktnaudžiavimo kriminalinės žvalgybos subjektams suteiktomis ypatingomis (specialiomis) teisėmis, ribojančiomis kai kurias žmogaus teises. 

